《送韩寅仲》
明代·李云龙

几年袖却补天手，万里长悬捧日心。垂杨千缕绾不住，飘如浮云去江浔。

莺舌喈喈作骊唱，桃花醉眼红相向。丈夫结束事远图，且把离愁寄天上。

忆初辽海仍安流，上书曾献徙薪谋。举朝泄泄不肯听，范老徒先天下忧。

蓬莱宫阙郁崔嵬，双凫一下旋飞回。无心去作一官计，共信君非百里才。

河东年来没封豕，几个残兵哭辽水。举国若狂事已非，四郊多垒谁之耻。

思君不幸而言中，当以境外累君矣。送君行矣为君歌，知我龙泉与太阿。

愿君拂拭莲花萼，直斩长鲸净海波。

作者简介：李云龙，字烟客。番禺人。少补诸生，负奇气，一时名士多严事之。绌于遇，以赀游国学，卒无成。走塞上，客东莞袁崇焕所。时崇焕总制三边，威名大震，云龙在幕参其谋。既而崇焕死，遂为僧，称二严和尚。明亡，不知所终。著有《雁水堂集》、《啸楼前后集》、《遗稿》、《别稿》行世。清同治《番禺县志》卷四二、清陈伯陶编《胜朝粤东遗民录》卷四有传。李云龙诗，以广东省立中山图书馆所藏民国手抄本《啸楼诗集》为底本，参校以广东省地方文献馆民国铅印本《啸楼集》及清温汝能《粤东诗海》。